title: Europa-Parlamentets og Rådets direktiv (EU) 2021/1233 af 14. juli 2021 om ændring af direktiv (EU) 2017/2397, for så vidt angår overgangsforanstaltninger for anerkendelse af tredjelandscertifikater (EØS-relevant tekst)

text:
                  30.7.2021

                  DA

                  Den Europæiske Unions Tidende

                  L 274/52

         EUROPA-PARLAMENTETS OG RÅDETS DIREKTIV (EU) 2021/1233
         af 14. juli 2021
         om ændring af direktiv (EU) 2017/2397, for så vidt angår overgangsforanstaltninger for anerkendelse af tredjelandscertifikater
         (EØS-relevant tekst)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91, stk. 1,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter høring af Regionsudvalget,
         efter den almindelige lovgivningsprocedure (2), og
         ud fra følgende betragtninger:

                     (1)

                     I Europa-Parlamentets og Rådets direktiv (EU) 2017/2397 (3) fastsættes overgangsforanstaltninger for at sikre den fortsatte gyldighed af kvalifikationscertifikater, søfartsbøger og logbøger, der er udstedt inden udløbet af gennemførelsesperioden, og for at give faglærte besætningsmedlemmer en rimelig frist til at ansøge om et EU-kvalifikationscertifikat eller et andet certifikat, der er anerkendt som ækvivalent. Bortset fra de certifikater for sejlads på Rhinen, der er omhandlet i artikel 1, stk. 5, i Rådets direktiv 96/50/EF (4), finder nævnte overgangsforanstaltninger dog ikke anvendelse på kvalifikationscertifikater, søfartsbøger og logbøger, som er udstedt af tredjelande, og som medlemsstaterne i øjeblikket anerkender i henhold til nationale krav eller internationale aftaler gældende inden ikrafttrædelsen af direktiv (EU) 2017/2397.

                     (2)

                     I artikel 10, stk. 3, 4 og 5, i direktiv (EU) 2017/2397 fastsættes proceduren og betingelserne for anerkendelse af certifikater, søfartsbøger eller logbøger, der er udstedt af myndighederne i et tredjeland.

                     (3)

                     Eftersom proceduren for anerkendelse af dokumenter fra tredjelande er baseret på en vurdering af certificeringssystemerne i det anmodende tredjeland og har til formål at afgøre, om udstedelsen af de certifikater, søfartsbøger eller logbøger, der er angivet i anmodningen, er underlagt krav, der er identiske med kravene i direktiv (EU) 2017/2397, er det usandsynligt, at anerkendelsesproceduren vil blive fuldført inden den 17. januar 2022.

                     (4)

                     For at sikre en gnidningsløs overgang til den ordning for anerkendelse af dokumenter fra tredjelande, der er fastsat i artikel 10 i direktiv (EU) 2017/2397, bør der vedtages overgangsforanstaltninger, som giver tredjelande den tid, der er nødvendig for, at de kan tilpasse deres krav til kravene i nævnte direktiv, og for at Kommissionen kan vurdere deres certificeringssystemer og, hvis det er relevant, vedtage en gennemførelsesretsakt i henhold til nævnte direktivs artikel 10, stk. 5. Disse foranstaltninger vil ligeledes sikre retssikkerheden for enkeltpersoner og erhvervsdrivende, der beskæftiger sig med transport ad indre vandveje. I lyset af disse mål bør skæringsdatoen for dokumenter fra tredjelande, der er omfattet af disse overgangsforanstaltninger, fastsættes under henvisning til fristen for gennemførelse af nævnte direktiv forlænget med to år.

                     (5)

                     For at sikre overensstemmelse med de overgangsforanstaltninger, der gælder for medlemsstaterne i henhold til artikel 38 i direktiv (EU) 2017/2397, bør overgangsforanstaltningerne for kvalifikationscertifikater, søfartsbøger og logbøger, som er udstedt af tredjelande, og som medlemsstaterne anerkender, ikke finde anvendelse efter den 17. januar 2032. Anerkendelsen af sådanne kvalifikationscertifikater, søfartsbøger og logbøger bør desuden begrænses til de af Unionens indre vandveje, der befinder sig i den pågældende medlemsstat.

                     (6)

                     For at sikre overensstemmelse med de overgangsforanstaltninger, der gælder for kvalifikationscertifikater udstedt af medlemsstaterne, bør det præciseres, at kravene omhandlet i artikel 10, stk. 3, i direktiv (EU) 2017/2397, for så vidt angår tredjelandscertifikater også omfatter kravene til den ombytning af eksisterende certifikater, der er fastsat i nævnte direktivs artikel 38, stk. 1 og 3.

                     (7)

                     Af hensyn til den juridiske klarhed og retssikkerheden for virksomheder og arbejdstagere, der beskæftiger sig med transport ad indre vandveje, bør direktiv (EU) 2017/2397 derfor ændres i overensstemmelse hermed.

                     (8)

                     I overensstemmelse med artikel 39, stk. 4, i direktiv (EU) 2017/2397 er medlemsstater, hvor sejlads på indre vandveje ikke er teknisk muligt, ikke forpligtede til at gennemføre nævnte direktiv. Denne undtagelse bør gælde tilsvarende for nærværende direktiv.

                     (9)

                     Målet for dette direktiv, nemlig at fastsætte overgangsforanstaltninger for anerkendelse af tredjelandscertifikater, kan ikke i tilstrækkelig grad opfyldes af medlemsstaterne, men kan på grund af dets omfang eller virkninger bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går dette direktiv ikke videre, end hvad der er nødvendigt for at nå dette mål.

                     (10)

                     For at medlemsstaterne straks kan gå videre med gennemførelsen af de foranstaltninger, der er fastsat ved nærværende direktiv, bør det træde i kraft dagen efter offentliggørelsen i Den Europæiske Unions Tidende —

               VEDTAGET DETTE DIREKTIV:

            Artikel 1
            I direktiv (EU) 2017/2397 foretages følgende ændringer:

                        1)

                        Artikel 10, stk. 3, affattes således:

                           »3.   Uden at det berører nærværende artikels stk. 2, er alle kvalifikationscertifikater, søfartsbøger eller logbøger, der er udstedt i overensstemmelse med et tredjelands nationale regler, hvis krav er identiske med kravene i dette direktiv, herunder dem, der er fastsat i artikel 38, stk. 1 og 3, gyldige på samtlige Unionens indre vandveje efter den procedure og på de betingelser, der er fastsat i nærværende artikels stk. 4 og 5.«

                        2)

                        I artikel 38 tilføjes følgende stykke:

                           »7.   Indtil den 17. januar 2032 kan medlemsstaterne på grundlag af deres nationale krav eller internationale aftaler gældende inden den 16. januar 2018 fortsat anerkende kvalifikationscertifikater, søfartsbøger og logbøger, som er udstedt af et tredjeland inden den 18. januar 2024. Anerkendelsen begrænses til de indre vandveje på den pågældende medlemsstats område.«

            Artikel 2

               1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 17. januar 2022. De underretter straks Kommissionen herom.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.
               Den undtagelse, der er fastsat i artikel 39, stk. 4, i direktiv (EU) 2017/2397, finder tilsvarende anvendelse på nærværende direktiv.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 3
            Dette direktiv træder i kraft dagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 14. juli 2021.

                  På Europa-Parlamentets vegne

               D. M. SASSOLI

                  Formand

                  På Rådets vegne

               A. LOGAR

                  Formand

            (1)  EUT C 220 af 9.6.2021, s. 87.

            (2)  Europa-Parlamentets holdning af 6.7.2021 (endnu ikke offentliggjort i EUT) og Rådets afgørelse af 13.7.2021.

            (3)  Europa-Parlamentets og Rådets direktiv (EU) 2017/2397 af 12. december 2017 om anerkendelse af erhvervskvalifikationer for sejlads på indre vandveje og om ophævelse af Rådets direktiv 91/672/EØF og 96/50/EF (EUT L 345 af 27.12.2017, s. 53).

            (4)  Rådets direktiv 96/50/EF af 23. juli 1996 om harmonisering af betingelserne for erhvervelse af nationale bådførercertifikater for gods- og persontransport ad indre vandveje i Fællesskabet (EFT L 235 af 17.9.1996, s. 31).


title: Europa-Parlamentets og Rådets direktiv (EU) 2022/228 af 16. februar 2022 om ændring af direktiv 2014/41/EU for så vidt angår tilpasning til EU-reglerne om beskyttelse af personoplysninger

text:
                  21.2.2022

                  DA

                  Den Europæiske Unions Tidende

                  L 39/1

         EUROPA-PARLAMENTETS OG RÅDETS DIREKTIV (EU) 2022/228
         af 16. februar 2022
         om ændring af direktiv 2014/41/EU for så vidt angår tilpasning til EU-reglerne om beskyttelse af personoplysninger
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 16, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         efter den almindelige lovgivningsprocedure (1), og
         ud fra følgende betragtninger:

                     (1)

                     I henhold til artikel 62, stk. 6, i Europa-Parlamentets og Rådets direktiv (EU) 2016/680 (2) skal Kommissionen gennemgå vedtagne EU-retsakter, udover nævnte direktiv, som regulerer de kompetente myndigheders behandling af personoplysninger med henblik på artikel 1, stk. 1, i nævnte direktiv. Formålet med denne gennemgang er at vurdere behovet for at tilpasse disse retsakter til nævnte direktiv og, hvis det er hensigtsmæssigt, fremsætte de forslag til ændring af dem, der måtte være nødvendige for at sikre en konsekvent tilgang til beskyttelse af personoplysninger inden for nævnte direktivs anvendelsesområde. Denne gennemgang har ført til, at Europa-Parlamentets og Rådets direktiv 2014/41/EU (3) er udpeget som en af de retsakter, der skal ændres.

                     (2)

                     Behandling af personoplysninger i henhold til direktiv 2014/41/EU indebærer behandling, udveksling og efterfølgende anvendelse af relevante oplysninger til de formål, der er fastsat i artikel 82 i traktaten om Den Europæiske Unions funktionsmåde (TEUF). Af hensyn til sammenhæng og effektiv beskyttelse af personoplysninger bør behandling af personoplysninger i henhold til direktiv 2014/41/EU overholde direktiv (EU) 2016/680, hvor sidstnævnte direktiv finder anvendelse. Europa-Parlamentets og Rådets forordning (EU) 2016/679 (4) finder anvendelse for så vidt angår behandlingen af personoplysninger vedrørende sager som omhandlet i artikel 4, litra b), c) og d), i direktiv 2014/41/EU, hvor direktiv (EU) 2016/680 ikke finder anvendelse.

                     (3)

                     I medfør af artikel 1 og 2 og artikel 4a, stk. 1, i protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, som er knyttet som bilag til TEU og til TEUF, og med forbehold af artikel 4 i samme protokol deltager Irland ikke i vedtagelsen af dette direktiv, som ikke er bindende for og ikke finder anvendelse i Irland.

                     (4)

                     I medfør af artikel 1, 2 og 2a i protokol nr. 22 om Danmarks stilling, der er knyttet som bilag til TEU og til TEUF, deltager Danmark ikke i vedtagelsen af dette direktiv, som ikke er bindende for og ikke finder anvendelse i Danmark.

                     (5)

                     Den Europæiske Tilsynsførende for Databeskyttelse er blevet hørt i overensstemmelse med artikel 42, stk. 1, i Europa-Parlamentets og Rådets forordning (EU) 2018/1725 (5) og afgav en udtalelse den 10. marts 2021.

                     (6)

                     Direktiv 2014/41/EU bør derfor ændres i overensstemmelse hermed —

               VEDTAGET DETTE DIREKTIV:

            Artikel 1
            Ændring af direktiv 2014/41/EU
            I direktiv 2014/41/EU udgår artikel 20.

            Artikel 2
            Gennemførelse

               1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 14. marts 2023. De underretter straks Kommissionen herom.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.

               2.   Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

            Artikel 3
            Ikrafttræden
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Adressater
            Dette direktiv er rettet til medlemsstaterne i overensstemmelse med traktaterne.

            Udfærdiget i Strasbourg, den 16. februar 2022.

                  På Europa-Parlamentets vegne

               R. METSOLA

                  Formand

                  På Rådets vegne

               C. BEAUNE

                  Formand

            (1)  Europa-Parlamentets holdning af 14.12.2021 (endnu ikke offentliggjort i EUT) og Rådets afgørelse af 25.1.2022.

            (2)  Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (EUT L 119 af 4.5.2016, s. 89).

            (3)  Europa-Parlamentets og Rådets direktiv 2014/41/EU af 3. april 2014 om den europæiske efterforskningskendelse i straffesager (EUT L 130 af 1.5.2014, s. 1).

            (4)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EØS-relevant tekst) (EUT L 119 af 4.5.2016, s. 1).

            (5)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).


title: Kommissionens gennemførelsesdirektiv (EU) 2021/1927 af 5. november 2021 om ændring af bilag I og II til Rådets direktiv 66/402/EØF for så vidt angår krav til sædekorn af hybridhvede produceret ved hjælp af cytoplasmisk hanlig sterilitet (EØS-relevant tekst)

text:
                  8.11.2021

                  DA

                  Den Europæiske Unions Tidende

                  L 393/13

         KOMMISSIONENS GENNEMFØRELSESDIREKTIV (EU) 2021/1927
         af 5. november 2021
         om ændring af bilag I og II til Rådets direktiv 66/402/EØF for så vidt angår krav til sædekorn af hybridhvede produceret ved hjælp af cytoplasmisk hanlig sterilitet
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 66/402/EØF af 14. juni 1966 om handel med sædekorn (1), særlig artikel 21b, og
         ud fra følgende betragtninger:

                     (1)

                     Ved direktiv 66/402/EØF er der fastsat regler for produktion af og handel med sædekorn i Unionen. For så vidt angår sædekorn af hybridhvede er de eneste teknikker til produktion af sædekorn af hybridsorter, der er omhandlet i nævnte direktiv, dem, der anvender direkte krydsning og kemisk hybridisering.

                     (2)

                     Cytoplasmatisk hanlig sterilitet (»CMS«) er imidlertid i de seneste år blevet anerkendt over hele verden som en forædlingsteknik til produktion af sædekorn af hybridsorter. Der gælder allerede relevante regler for CMS-produktionsteknikken for byg, da produktion med CMS af sædekorn af hybridsorter blev indført for flere år siden.

                     (3)

                     Byg og hvede er selvbestøvende i naturen og produceres ved blandingsdyrkning. De tekniske ligheder mellem produktionen af sædekorn af hybridsorter af byg og hvede og behovene hos brugerne af sædekorn af hybridsorter taget i betragtning bør der fastsættes betingelser for sædekorn af hybridhvede svarende til de betingelser, der finder anvendelse for sædekorn af hybridsorter af byg. Erfaringen har vist, at det særlige blandingsproduktionssystem for hybridhvede, f.eks. Triticum aestivum subsp. aestivum, Triticum turgidum subsp. durum og Triticum aestivum subsp. spelta, der anvendes på marken, i kombination med de vejrrelaterede risici i løbet af blomstringsperioden vil kræve en reduktion af sortsrenheden til 85 %, i tilfælde af at der anvendes CMS-teknik, for at muliggøre stabil produktion af sædekorn under mindre gunstige vejrforhold. Der bør derfor tillades en lavere sortsrenhed for sædekorn af hybridhvede produceret med CMS end det niveau, der kræves for andre sædekorn af hybridsorter.

                     (4)

                     Erfaringerne med andre sædekorn af CMS-producerede hybridsorter har vist, at det i begyndelsen af en ny produktionsordning er vigtigt at afprøve de gældende tekniske krav. Kravene til sorter bør derfor gælde midlertidigt indtil den 31. august 2029 for at give avlerne mulighed for at tilpasse produktionen af hybridhvede i et blandingssystem. En sådan fremgangsmåde er nødvendig for at minimere risikoen ved denne produktionsordning og give landbrugerne en ny type af hvedesorter. Denne tidsfrist bør være tilstrækkelig til at gøre det muligt for avlere og certificeringsmyndigheder at få den nødvendige viden til at anvende de tekniske krav til produktion af sædekorn af hybridhvede og til at tage disse krav op til revision.

                     (5)

                     For at Kommissionen og medlemsstaterne kan få tilstrækkelig viden om anvendelsen af CMS, og for at gøre det muligt at tage de respektive regler op til revision, bør den ansvarlige certificeringsmyndighed hvert år indtil den 28. februar 2030 underrette Kommissionen og de øvrige medlemsstater om resultaterne for det foregående år vedrørende mængden af producerede sædekorn af hybridsorter og procentdelen af partier af sædekorn, der er blevet afvist på grund af utilstrækkelige kvalitetsparametre.

                     (6)

                     Bilag I og II til direktiv 66/402/EØF bør derfor ændres.

                     (7)

                     Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DETTE DIREKTIV:

            Artikel 1
            Ændring af direktiv 66/402/EØF
            Bilag I og II til direktiv 66/402/EØF ændres som angivet i bilaget til nærværende direktiv.

            Artikel 2
            Gennemførelse

               1.   Medlemsstaterne vedtager og offentliggør senest den 31. august 2022 de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.
               De anvender disse love og bestemmelser fra den 1. september 2022 til den 31. august 2029.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 3
            Ikrafttræden
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Adressater
            Dette direktiv er rettet til medlemsstaterne.

            Udfærdiget i Bruxelles, den 5. november 2021.

                  På Kommissionens vegne

               Ursula VON DER LEYEN

                  Formand

            (1)  EFT 125 af 11.7.1966, s. 2309/66.

            BILAG
            I bilag I og II til direktiv 66/402/EØF foretages følgende ændringer:

                        1)

                        Bilag I ændres således:

                                    a)

                                    Punkt 5, første punktum, affattes således:
                                    »Bestande til produktion af certificeret sædekorn af hybridsorter af Avena nuda, Avena sativa, Avena strigosa, Oryza sativa og selvbestøvende xTriticosecale samt bestande til produktion af certificeret sædekorn af hybridsorter af Hordeum vulgare, Triticum aestivum subsp. aestivum, Triticum aestivum subsp. spelta og Triticum turgidum subsp. durum ved hjælp af en anden teknik end cytoplasmatisk hanlig sterilitet (»CMS«)«.

                                    b)

                                    Følgende punkt indsættes mellem punkt 5a og punkt 6:

                                                »5b

                                                Bestande til produktion af certificeret sædekorn af hybridsorter af Triticum aestivum subsp. aestivum, Triticum aestivum subsp. spelta, Triticum turgidum subsp. durum ved hjælp af CMS:

                                                            a)

                                                            Bestanden skal opfylde følgende normer med hensyn til afstande til nærmestliggende pollenkilder, der kan resultere i uønsket fremmedbestøvning:

                                                                        Bestand

                                                                        Mindsteafstand

                                                                        For den hunlige komponent i CMS ved avl af basissæd

                                                                        300  m

                                                                        Ved avl af certificeret sædekorn

                                                                        25  m

                                                            b)

                                                            Bestanden skal være tilstrækkeligt sortsægte og sortsren med hensyn til komponenternes karakteristika.
                                                            Bestanden skal navnlig opfylde følgende øvrige normer og betingelser:

                                                                        i)

                                                                        Det procentvise antal planter, som tydeligvis afviger fra typen, må ikke overstige:

                                                                                —

                                                                                for afgrøder, der anvendes til produktion af basissædekorn: 0,1 % for vedligeholderen og den retablerende linje og 0,3 % for den hunlige komponent i CMS

                                                                                —

                                                                                for afgrøder, der anvendes til produktion af certificeret sædekorn: 0,3 % for vedligeholderen og 0,6 % for den hunlige komponent i CMS og 1 %, i tilfælde af at den hunlige komponent i CMS er en enkelthybrid.

                                                                        ii)

                                                                        Niveauet af hanlig sterilitet i den hunlige komponent skal være mindst:

                                                                                —

                                                                                99,7 % for afgrøder, der anvendes til produktion af basissædekorn

                                                                                —

                                                                                99 % for afgrøder, der anvendes til produktion af certificeret sædekorn.

                                                                        iii)

                                                                        Overholdelsen af kravene i nr. i) og ii) skal undersøges ved officiel efterkontrol.

                                                            c)

                                                            Certificeret sædekorn kan produceres i blandkulturer bestående af en hanligt og hunligt steril komponent og en hanlig komponent, der genskaber frugtbarhed.

                                          Den ansvarlige certificeringsmyndighed underretter senest den 28. februar hvert år Kommissionen og de øvrige medlemsstater om resultaterne for det foregående år vedrørende mængden af producerede sædekorn af hybridsorter, overholdelse af de relevante krav i forbindelse med markinspektionerne, procentdelen af partier af sædekorn, der er blevet afvist på grund af utilstrækkelige kvalitetsparametre, og alle yderligere oplysninger, der berettiger afvisningen. Denne indberetningspligt gælder indtil den 28. februar 2030.«

                        2)

                        I punkt 1 i bilag II foretages følgende ændringer:

                                    a)

                                    Afsnit C affattes således:

                                                »C.

                                                   Hybrider af Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum aestivum subsp. spelta, Triticum turgidum subsp. durum og selvbestøvende xTriticosecale:

                                                Sædekorn af kategorien certificeret sædekorn skal have en sortsrenhed på mindst 90 %.
                                                I tilfælde af Hordeum vulgare, Triticum aestivum subsp. aestivum, Triticum aestivum subsp. spelta og Triticum turgidum subsp. durum produceret ved CMS skal den være 85 %. Andre urenheder end den retablerende linje må ikke overstige 2 %.
                                                Mindste sortsrenhed skal undersøges ved officiel efterkontrol af en passende andel prøver.
                                                Den ansvarlige certificeringsmyndighed underretter senest den 28. februar hvert år Kommissionen og de øvrige medlemsstater om resultaterne for det foregående år vedrørende mængden af producerede sædekorn af hybridsorter af Triticum aestivum subsp. aestivum, Triticum aestivum subsp. spelta og Triticum turgidum subsp. durum og procentdelen af partier af sædekorn, der er blevet afvist på grund af utilstrækkelige kvalitetsparametre, resultaterne af efterkontrollen og alle yderligere oplysninger, der berettiger afvisningen. Denne indberetningspligt gælder indtil den 28. februar 2030.«

                                    b)

                                    Overskriften til afsnit E affattes således:

                                                »E.

                                                Hybrider af Secale cereale og CMS-hybrider af Hordeum vulgare, Triticum aestivum subsp. aestivum, Triticum aestivum subsp. spelta og Triticum turgidum subsp. durum«.